CELEX: 62020TN0160
Language: el
Date: 2020-03-27 00:00:00
Title: Υπόθεση T-160/20: Προσφυγή της 27ης Μαρτίου 2020 — 3M Belgium κατά ECHA

15.6.2020   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 201/31
            
         
      Προσφυγή της 27ης Μαρτίου 2020 — 3M Belgium κατά ECHA
      (Υπόθεση T-160/20)
      (2020/C 201/43)
      Γλώσσα διαδικασίας: η αγγλική
      
         Διάδικοι
      
      
         Προσφεύγουσα: 3M Belgium (Diegem, Βέλγιο) (εκπρόσωποι: J.-P. Montfort και T. Delille, δικηγόροι)
      
         Καθού: Ευρωπαϊκός Οργανισμός Χημικών Προϊόντων
      
         Αιτήματα
      
      Η προσφεύγουσα ζητεί από το Γενικό Δικαστήριο:
      
                  —
               
               
                  να ακυρώσει την από 16 Ιανουαρίου 2020 απόφαση του ECHA (ECHA/01/2020) σχετικά με την «Εγγραφή ουσιών που προκαλούν πολύ μεγάλη ανησυχία στον Κατάλογο υποψηφίων ουσιών προς ενδεχόμενη εγγραφή στο παράρτημα XIV» του κανονισμού REACH (1), κατά το μέτρο που αυτή αφορά το «Υπερφθοροβουτανοσουλφονικό οξύ (“PFBS”) και τα άλατά του»·
               
            
                  —
               
               
                  να καταδικάσει τον καθού στα δικαστικά έξοδα.
               
            
         Λόγοι ακυρώσεως και κύρια επιχειρήματα
      
      Προς στήριξη της προσφυγής η προσφεύγουσα προβάλλει δύο λόγους ακυρώσεως.
      
                  1.
               
               
                  Με τον πρώτο λόγο ακυρώσεως προβάλλεται ότι η προσβαλλόμενη απόφαση εκδόθηκε χωρίς να συντρέχουν οι προϋποθέσεις του άρθρου 57, στοιχείο στ', του κανονισμού REACH και ότι ο καθού υπέπεσε σε πρόδηλη πλάνη εκτιμήσεως, δεδομένου ότι δεν απέδειξε ότι η επίμαχη ουσία είναι πιθανόν να έχει σοβαρές επιπτώσεις στην υγεία του ανθρώπου ή το περιβάλλον.
               
            
                  2.
               
               
                  Με τον δεύτερο λόγο ακυρώσεως προβάλλεται ότι η προσβαλλόμενη απόφαση εκδόθηκε κατά παραβίαση της αρχής της ασφάλειας δικαίου, συμπεριλαμβανομένης της αρχής της προβλεψιμότητας, δεδομένου ότι η προσφεύγουσα ουδόλως ήταν σε θέση να προσδιορίσει ή να εξακριβώσει ποιος ήταν ο ορισμός, τα κριτήρια ή οι παράγοντες επί των οποίων στήριξε την απόφασή του ο ECHA.
               
            
         (1)  Κανονισμός (ΕΚ) 1907/2006 του Ευρωπαϊκού Κοινοβουλίου και του Συμβουλίου, της 18ης Δεκεμβρίου 2006, για την καταχώριση, την αξιολόγηση, την αδειοδότηση και τους περιορισμούς των χημικών προϊόντων (REACH) και για την ίδρυση του Ευρωπαϊκού Οργανισμού Χημικών Προϊόντων καθώς και για την τροποποίηση της οδηγίας 1999/45/ΕΚ και για κατάργηση του κανονισμού (ΕΟΚ) αριθ. 793/93 του Συμβουλίου και του κανονισμού (ΕΚ) αριθ. 1488/94 της Επιτροπής καθώς και της οδηγίας 76/769/ΕΟΚ του Συμβουλίου και των οδηγιών της Επιτροπής (ΕΕ 2006, L 396, σ. 1, διορθωτικό ΕΕ 2007, L 136, σ. 3)